– Helt uakseptabelt med skyting i det offentlige rom, sier visepolitimester Bjørn Vandvik i Oslo politidistrikt.

Mandag holdt politiet pressekonferanse om de siste skytingene i Oslo.

Begge skytingene skal ha skjedd i offentlig rom, og politiet er svært bekymret. De tror det er snakk om to kriminelle grupperinger.

– Det er kriminelle miljøer, det er unge mennesker og så langt viser det seg at de har en vilje til å bruke grov vold mot hverandre, sier Roar Kvassheim, etterforsker i Oslo-politiet.

Politiet i Oslo ser en sammenheng mellom skytingen på Sagene og på Ensjø, og de ser ikke bort ifra flere pågripelser.

– Det skaper engstelse og usikkerhet blant folk, og det tar vi veldig alvorlig, sier Vandvik i Oslo politidistrikt.

Ifølge politiet er det ikke blitt meldt inn noen personskader i skyteepisodene. Politiet ønsker ikke å svare på om konflikten er narkotikarelatert.

Politiet ser sammenheng mellom skyteepisoder Du trenger javascript for å se video. Politiet ser sammenheng mellom skyteepisoder

Flere skyteepisoder i Oslo

Klokken 20.20 fredag kveld fikk politiet meldinger fra et vitne som hadde sett noen skyte mot en bil i nærheten av T-banestasjonen på Ensjø.

I bilen satt det to voksne og to barn. Bilen kjørte tilfeldigvis forbi stedet da den ble truffet.

På noen uker har det vært tre skyteepisoder på åpen gate i Oslo.

Den 19. august ble en bil beskutt ved Østre Aker og 23. august ble flere skudd avfyrt på Sagene. Politiet fikk melding om skytingen i Arendalsgata og Grimstadgata på Sagene klokken 18.37. Flere ringte inn til politiet, og de fant tomhylser på stedet.

– Vi fikk flere nødtelefoner, og dette er selvfølgelig skremmende for folk, sa operasjonsleder Gjermund Stokkli til NRK etter skytingen.